[pic] | KOMISIJA EVROPSKIH SKUPNOSTI |

Bruselj, 30.11.2005

SEK(2005) 1546 končno

Predlog

NOTRANJI SPORAZUM

o spremembi Notranjega sporazuma med predstavniki vlad držav članic, ki so se sestali v okviru Sveta, o ukrepih, ki naj se sprejmejo, in postopkih, po katerih naj se izvaja Sporazum o spremembi Sporazuma o partnerstvu AKP-ES

(predložila Komisija )

OBRAZLOŽITVENI MEMORANDUM

Pogajanja o reviziji Sporazuma o partnerstvu AKP-ES so se zaključila na ministrski konferenci 23. februarja 2005. Revidirani Sporazum je bil podpisan 25. junija 2005 na zasedanju Sveta ministrov AKP-ES v Luxembourgu. Glede na začetek veljavnosti revidiranega Sporazuma in v skladu s členom 95(3) Sporazuma je Svet ministrov AKP-ES sprejel sklep o prehodnih ukrepih za obdobje od dne podpisa do začetka veljavnosti revidiranega Sporazuma.

Sprejetje teh prehodnih ukrepov predvideva začasno uporabo večine revidiranih določb, razen tistih v zvezi z odobritvijo in upravljanjem novih finančnih sredstev, ki se ne morejo začeti uporabljati pred začetkom veljavnosti novega večletnega finančnega okvira, kot je določeno v Prilogi Ia k revidiranemu Sporazumu.

Skupnost in države članice morajo sprejeti vse potrebne ukrepe, da se zagotovi uporaba revidiranega Sporazuma.

V tej zvezi bodo države članice na zasedanju Sveta sprejele spremembe sedanjega Notranjega sporazuma, da bi se upoštevale določbe revidiranega Sporazuma, ki vplivajo na ukrepe, ki naj se sprejmejo in na postopke, ki naj se jih izvaja, v okviru njihovih pristojnosti.

Spremembe Notranjega sporazuma bodo začele veljati, ko jih bodo ratificirali zadevni nacionalni parlamenti.

Glede začasne uporabe večine določb revidiranega Sporazuma Komisija meni, da se morajo spremembe Notranjega sporazuma od 25. junija 2005 prav tako uporabljati začasno.

Komisija predlaga vladam držav članic, da sklenejo priložene spremembe Notranjega sporazuma in sprejmejo priloženi sklep glede njegove začasne uporabe.

Predlog

NOTRANJI SPORAZUM

o spremembi Notranjega sporazuma med predstavniki vlad držav članic, ki so se sestali v okviru Sveta, o ukrepih, ki naj se sprejmejo, in postopkih, po katerih naj se izvaja Sporazum o spremembi Sporazuma o partnerstvu AKP-ES

PREDSTAVNIKI VLAD DRŽAV ČLANIC EVROPSKE SKUPNOSTI, KI SO SE SESTALI V OKVIRU SVETA, SO –

ob upoštevanju Pogodbe o ustanovitvi Evropske skupnosti, v nadaljevanju „Pogodbe“,

ob upoštevanju Sporazuma o partnerstvu AKP-ES, podpisanega v Cotonouju (Benin) 23. junija 2000, v nadaljevanju „Sporazum AKP-ES“,

ob upoštevanju Sporazuma o spremembi Sporazuma AKP-ES, podpisanega v Luxembourgu 25. junija 2005, v nadaljevanju „revidirani Sporazum AKP-ES“,

ob upoštevanju osnutka Komisije,

ob upoštevanju naslednjega:

1. Na podlagi sklepa z dne 27. aprila 2004 je Svet pooblastil Komisijo, da začne pogajanja z državami AKP glede sprememb Sporazuma AKP-ES. Ta pogajanja so se zaključila v Bruslju 23. februarja 2005. Revidirani Sporazum AKP-ES je bil podpisan v Luxembourgu 25. junija 2005.

2. Zato je treba sprejeti spremembe Notranjega sporazuma o ukrepih, ki naj se sprejmejo in postopkih, po katerih naj se izvaja revidirani Sporazum AKP-ES.

3. Postopek, uveden z Notranjim sporazumom, je treba spremeniti tako, da se upoštevajo spremembe členov 96 in 97, kot je določeno v revidiranem Sporazumu AKP-ES. Tudi ta postopek je treba spremeniti tako, da se upošteva novi člen 11b, ki zadeva sodelovanje v boju proti širjenju orožja za množično uničevanje. Prvi odstavek te klavzule je bistveni sestavni del revidiranega Sporazuma AKP-ES –

SKLENILI:

Edini člen

Notranji sporazum med predstavniki vlad držav članic, ki so se sestali v okviru Sveta, o ukrepih, ki naj se sprejmejo, in postopkih, po katerih naj se izvaja revidirani Sporazum AKP-ES, se spremeni z naslednjimi določbami:

A. BESEDILO ČLENOV NOTRANJEGA SPORAZUMA

4. Člen 3 se nadomesti z naslednjim:

Mnenje držav članic o izvajanju členov 11b, 96 in 97 Sporazuma AKP-ES, če se mnenje nanaša na zadeve, za katere so pristojne, sprejme Svet v skladu s postopkom, določenim v Prilogi.

Če se načrtovani ukrepi nanašajo na zadeve, za katere so pristojne države članice, lahko Svet o njih odloča na pobudo države članice.

5. Člen 8 se nadomesti z naslednjim:

Ta spremenjeni sporazum sprejme vsaka država članica v skladu s svojimi ustavnimi zahtevami. Vlada vsake države članice obvesti generalni sekretariat Sveta o sklenitvi postopkov, ki so potrebni za to, da spremenjeni sporazum začne veljati.

Če so izpolnjene določbe iz prvega odstavka, začne ta spremenjeni Sporazum veljati hkrati z revidiranim Sporazumom AKP-ES[1]. Sporazum ostane veljaven, dokler traja ta sporazum.

6. Člen 9 se nadomesti z naslednjim:

Ta sporazum, sestavljen v enem izvirniku v angleškem, češkem, danskem, estonskem, finskem, francoskem, grškem, italijanskem, latvijskem, litovskem, madžarskem, malteškem, nemškem, nizozemskem, poljskem, portugalskem, slovaškem, slovenskem, španskem in švedskem jeziku, pri čemer je vseh dvajset besedil enako verodostojnih, se deponira v arhivu generalnega sekretariata Sveta, ki pošlje overjeno kopijo vladi vsake države podpisnice.

B. BESEDILO PRILOGE K NOTRANJEM SPORAZUMU

7. Priloga se nadomesti z:

PRILOGA

1. Razen v izjemno nujnih primerih, Skupnost najprej izkoristi vse možnosti za politični dialog z državo AKP iz člena 8 Sporazuma AKP-ES, preden začne proces posvetovanja iz člena 96 Sporazuma. Dialog iz člena 8 se izvaja sistematično in formalno v skladu s pogoji in načini iz člena 2 Priloge VII k Sporazumu. Če v dialogu na nacionalni in regionalni ravni sodeluje Skupna parlamentarna skupščina, jo predstavljata oba predsedujoča ali eden od imenovanih kandidatov.

2. Če so bile izkoriščene vse možnosti za dialog iz člena 8 Sporazuma in Svet na pobudo Komisije ali države članice meni, da država AKP ne izpolnjuje obveznosti v zvezi s katero od bistvenih sestavnih delov iz členov 9 in 11b revidiranega Sporazuma AKP-ES, ali v hujših primerih korupcije, se država AKP, razen v posebno nujnih primerih, povabi, da opravi posvetovanja v skladu s členoma 96 in 97 revidiranega Sporazuma AKP-ES.

Svet odloča s kvalificirano večino.

Pri posvetovanjih Skupnost zastopata predsedstvo Sveta in Komisija, ki si prizadevata zagotoviti enakovredno raven zastopanosti. Posvetovanja se osredotočajo na ukrepe, ki naj jih zadevna pogodbenica sprejme in izvaja v skladu s pogoji in načini, določenimi v Prilogi VII k revidiranemu Sporazumu AKP-ES.

3. Če po izteku rokov za posvetovanja, določenih v členih 11b, 96 in 97 revidiranega Sporazuma AKP-ES, rešitve kljub vsem prizadevanjem ni, lahko Svet na podlagi navedenih členov in na predlog Komisije s kvalificirano večino odloči, da bo sprejel ustrezne ukrepe, tudi delno opustitev izvajanja Sporazuma, takšno odločitev pa lahko nemudoma sprejme tudi v izjemno nujnih primerih ali v primeru zavrnitve posvetovanja. O popolni prekinitvi veljavnosti Sporazuma AKP-ES v zvezi z zadevno državo AKP Svet odloči soglasno.

Ti ukrepi ostanejo veljavni, dokler Svet z uporabo veljavnega postopka, kakor je naveden v prvem pododstavku, ne odloči o spremembi ali preklicu prej sprejetih ukrepov, ali, kadar ustreza, v obdobju, navedenem v sklepu.

V ta namen Svet redno in vsaj vsakih šest mesecev pregleda navedene ukrepe.

Predsednik Sveta o tako sprejetih ukrepih uradno obvesti zadevno državo AKP in Svet ministrov AKP-ES, preden ukrepi začnejo veljati.

Sklep Sveta se objavi v Uradnem listu Evropskih skupnosti. Kadar se ukrepi sprejmejo takoj, se uradno obvestilo o tem pošlje državi AKP in Svetu ministrov AKP-ES istočasno z vabilom k posvetovanju.

4. Evropski parlament se nemudoma in v celoti obvesti o vseh odločitvah, sprejetih v skladu z odstavkoma 1 in 2 te priloge.

Predlog

Sklep predstavnikov vlad držav članic Evropske skupnosti, ki so se sestali v okviru Sveta

.

PREDSTAVNIKI VLAD DRŽAV ČLANIC EVROPSKE SKUPNOSTI, KI SO SE SESTALI V OKVIRU SVETA, SO –

ob upoštevanju Pogodbe o ustanovitvi Evropske skupnosti, v nadaljevanju „Pogodbe“,

ob upoštevanju Sporazuma o partnerstvu AKP-ES, podpisanega v Cotonouju (Benin) 23. junija 2000, v nadaljevanju „Sporazum AKP-ES“,

ob upoštevanju Sporazuma o spremembi Sporazuma AKP-ES, podpisanega v Luxembourgu 25. junija 2005, v nadaljevanju „revidirani Sporazum AKP-ES“,

ob upoštevanju osnutka Komisije,

ob upoštevanju naslednjega:

(1) V skladu s členom 95(3) revidiranega Sporazuma AKP-ES je Svet ministrov sprejel sklep[2] o prehodnih ukrepih, ki se uporabljajo od datuma podpisa 25. junija 2005, do dne začetka veljavnosti revidiranega Sporazuma AKP-ES.

(2) Sprejetje teh ukrepov vsebuje predčasno uporabo večine določb revidiranega Sporazuma AKP-ES, razen tistih v zvezi z odobritvijo in upravljanjem novih finančnih sredstev.

(3) Države članice, ki so se sestale v okviru Sveta, so sprejele spremembe Notranjega sporazuma glede ukrepov, ki naj se sprejmejo in postopkov, po katerih naj se izvaja revidirani Sporazum AKP-ES. Ta spremenjeni Notranji sporazum ne more začeti veljati, dokler ga vsaka država članica ne sprejme v skladu s svojimi ustavnimi zahtevami.

(4) V skladu s členom 2 sklepa o prehodnih ukrepih, ki se uporabljajo od 25. junija do začetka veljavnosti revidiranega Sporazuma AKP-ES, bodo morale države članice in Skupnost za svoje področje sprejeti potrebne ukrepe za izvajanje.

(5) Zaradi uvedbe postopkov, ki jih države članice sprejmejo v obdobju predčasne uporabe Sporazuma AKP-ES, je treba predvideti začasno uporabo spremenjenega Notranjega sporazuma–

SKLENILI:

Člen 1

Določbe spremenjenega Notranjega sporazuma med predstavniki vlad držav članic, ki so se sestali v okviru Sveta, o ukrepih, ki naj se sprejmejo, in postopkih, po katerih naj se izvaja revidirani Sporazum AKP-ES, se začasno uporabljajo od 25. junija 2005.

Besedilo spremenjenega Notranjega sporazuma je priloženo temu sklepu.

Člen 2

Sklep začne veljati hkrati s prehodnimi ukrepi za predčasno izvajanje revidiranega Sporazuma AKP-ES.

Sporazum ostane veljaven, do začetka veljavnosti spremenjenega Notranjega sporazuma, ki se nanaša na ukrepe, ki naj se sprejmejo in postopke, po katerih se izvaja revidirani Sporazum AKP-ES.

Člen 3

Ta sklep se objavi v Uradnem listu Evropske unije .

V Bruslju,

V imenu vlad držav članic

Predsednik

[1] Datum začetka veljavnosti spremenjenega sporazuma bo v Uradnem listu Evropskih skupnosti objavil generalni sekretariat Sveta.

[2] AKP-ES 2128/05